
A magyar vállalati felvásárlások pénzügyi vizsgálata a felvásárló szemszögéből, avagy az akvizíció hogyan segíti a növekedést?

A TMDK dolgozatomban azokat a magyarországi vállalatokat vizsgálom, ahol felvásárlás révén többségi tulajdonrészt szereztek egy másik vállalatban. Ezt a témát azért választottam, mert nagyon fontosnak és érdekesnek találom a felvásárlásokban rejlő pénzügyi lehetőségeket. A történelem során 5 hatalmas volumenű fúziós hullám is lezajlott, ahol számos óriási méretű felvásárlás és egyesülés történt. Napjainkban a felvásárlások és a fúziók a külső vállalati növekedések legelterjedtebb megvalósítási módozata. A vállalatok hatalmas mennyiségű pénzt fordítanak az akvizíciókba. A felvásárlások világméretűvé váltak és a globalizáció elterjedésével egyre gyakrabban fordulnak elő a határon átívelő tranzakciók is. A felvásárlásoknak többféle célja is lehet, mint például a hatékonyság növelése, a piaci terjeszkedés és a profit növelése. A téma aktualitása és fontossága ellenére azt tapasztaltam, hogy Magyarországon sajnos nagyon kevés szakértője van ennek a témakörnek, miközben külföldön több elemzés és kimutatás is készült.
A dolgozatom célja az, hogy jövedelmezőségi elemzések révén olyan releváns információkat és összefüggéseket tárjak fel, amelyek alátámasztják a felvásárlások fontosságát és gyakoriságát a modern gazdaságban. A vizsgálódásom során szeretném kideríteni azt, hogy a magyar felvásárló cégek pénzügyi helyzete hogyan alakult az akvizíciót követően és vajon megéri-e a felvásárlás jövedelmezőségi szempontból. Mindez segítheti a még megalapozottabb jövőbeli akvizíciós döntések létrejöttét.



